Onthou jy nog jou hoërskool-atletiekdae? Interhoër? ’n Hele dag in die son met bye wat zoem om jou koeldrank en roomys. Die dirigente wat jou laat “Maaaango, mango!” sing. Die hoogtepunt – altyd die aflosse wanneer jy jou stem behoorlik hees skreeu en met elke aangee van daardie stokkie tog net bid dat hulle sal raakvat. Goeie herinneringe van rooi gebrande gesigte, taai hande en die outjie wat jy dink nogal oulik is én so goed kan hardloop!
Ná ’n heerlike dag wag ons vir die kinders by die groot hek. Hulle is geweldig dankbaar om nie met die bus terug te hoef ry nie. Bus ry terug skool toe, ná ’n dag in die son, is net lekker as jou skool gewen het (anders wil jy maar eerder net gaan stort). Ek onthou gelukkig, terwyl ons wag, van die hand cleaner en spuit ruimskoots in my en my sus se hande. Ons vryf en vryf, maar dis ’n taaierige, gladde spul. “Myne wil nie verdwyn nie, dis taai,” sê sy. Ek haal tissues uit en vee af. Dit werk nie. Ons gebruik drinkwater en was ons hande skoon. “Nee wat, die goed is simpel, ek gooi dit dadelik by die huis weg,” sê ek beslis.
Die volgende aand braai ons by my sussie-hulle en op pad soontoe besef ek ek het nie ’n klein geskenkie vir haar gevat om dankie te sê nie. Amper in dieselfde gedagte onthou ek die hand cleaner is nog in my handsak. Ek begin al aan ’n slim briefie dink: “I’ll always stick to you” of só ietsie skerp. Ek weet sy gaan lekker lag. En soos ek dink, lees ek op die buisie: “Medical lubricant.” Ek kliek niks. “Medical” nogal, dink ek. En dis sulke simpel goed.
Liezel is die Besturende Redakteur van INTIEM tydskrif en het ‘n hart vir huwelike. Toe die Here in 2006 met haar gepraat het oor ‘n tydskrif spesifiek oor huwelike, was haar antwoord: “Hier is ek Here, stuur my!" Lees meer oor Liezel